**Naujas „Citus“ projektas Kaune – „Klevų namai“: nebrangus būstas su aukšta verte**

*2019 m. sausio 7 d.*

**„Citus“ Kaune, Dainavos ir Žaliakalnio rajonų sankirtoje, Partizanų g. pradeda naujo būsto projekto „Klevų namai“ pardavimus. Tai bus trijų A+ energinės klasės gyvenamųjų namų, 200 butų projektas. Namai bus 8, 7 ir 5 aukštų, jie bus statomi trimis etapais. Kiekviename jų bus galima rinktis iš skirtingo ploto bei išplanavimo butų. 1,5–4 kambarių būstus, siekiančius 32–77 kv. m čia bus galima įsigyti už patrauklią kainą – nuo 1 095 Eur/kv. m. Taip pat, jei pirkėjai pageidaus, bus galimybė sujungti du butus į vieną.**

Visi butai turės balkonus arba atskirus nuosavus kiemelius (tik pirmuose aukštuose). Projekte bus įrengtos 200 antžeminių parkavimo vietų, 129 sandėliukai.

Planuojama, kad „Klevų namai“, kaip ir kiti vystytojo kuriami projektai, turės charakteringus bruožus: uždarą teritoriją, ekonomiškus būstus, skirtingas laisvalaikio erdves įvairaus amžiaus gyventojams, žalumą bei kitus privalumus.

„Matome, kad Kaune labai trūksta nebrangių, kokybiškų naujos statybos būstų, kurie užpildytų paklausos vakuumą, atsiradusį tarp pigių senos statybos būstų ir brangių, prestižinio segmento naujų būstų. Tai parodė ir sėkmingai išvystytas projektas „Jonučių namai“, kurį pabaigėme pernai, o vietoje jo siūlome naują – „Klevų namus“. Šis projektas taip pat pasižymės aukštesnės kainų klasės projektams būdingais privalumais bei turės vietos padiktuotas vertes“, – pasakojo „Citus“ vadovas Mindaugas Vanagas.

Projekte daug dėmesio skirta vidinės teritorijos sutvarkymui ir bendruomeniškos kaimynystės formavimui. Čia bus sukurtos dvi didelės laisvalaikio erdvės, kuriose atskiros zonos lauks skirtingo amžiaus vaikų: jie čia ras interaktyvius lavinamuosius žaidimus, lauko muzikos instrumentus, nuotykių trasą, namelį medyje. Suaugusiems šiose erdvėse skirti lauko sporto treniruokliai, stalo tenisas, šachmatai.

Poilsio erdvėse gyventojams bus įrengtas amfiteatras, suoliukai, o ant dviejų iš trijų namų – stogų terasos. Šios erdvės bus skirtos gyventojų šventėms ir renginiams – jomis kasdien naudotis galės kiekvienas. Visa „Klevų namų“ teritorija bus aptverta, apšviesta ir stebima vaizdo kameromis, todėl čia visiems bus saugu gyventi ir leisti laisvalaikį.

„Klevų namus“, kuriuos projektavo įmonė „Projektavimo sprendimai“, planuojama pradėti statyti šių metų pavasarį, o pirmasis iškils aukščiausias, 8 aukštų namas. Visus tris etapus ketinama baigti 2021 m. Projekto aplinka pasižymi gausia žaluma ir puikia infrastruktūra. Vienas didžiausių privalumų – netoli esantis Savanorių prospektas, kuris ne tik yra svarbiausia viso Kauno transporto arterija, bet jame kuriasi verslo centrai, taigi ir darbo vietos. Savanorių pr. lengva pasiekti gausiausias investicijas Lietuvoje pritraukiančią Kauno LEZ, kurios darbuotojams „Klevų namai“ gali tapti pirmuoju būstu – vertinant vidutines butų kainas projekte, paskolos įmokos dažnai bus mažesnės nei panašaus būsto nuoma.

Kelių kilometrų spinduliu būsimi „Klevų namų“ gyventojai galės pasiekti prekybos, maitinimo, pramogų vietas. Čia gausu mokyklų, darželių, yra viena didžiausių mieste Dainavos poliklinika, turgus, prekybos centrai, net du atnaujinti parkai – Dainavos ir Draugystės. Taip pat netoliese zoologijos sodas, Ąžuolyno parkas, Kauno technologijos universitetas, prekybos miestelis „Urmas“ ir kitos vietos, kurias lengva pasiekti pėsčiomis, nuosavu ar visuomeniniu transportu.

**Skaičiai ir faktai**

* Projekto adresas – Partizanų g. 34 Kaunas;
* Planuojamos investicijos į projektą – apie 8 mln. Eur.
* Projekte kainos prasidės nuo 1 095 Eur/kv. m;
* Pastatai – trys daugiabučiai namai: 8 aukštų, 7 aukštų, 5 aukštų;
* Butų skaičius – 200, kambarių skaičius – 1,5–4, butų plotas – nuo 32 iki 77 kv. m;
* Pastatų energinio efektyvumo klasė – A+;
* Parkavimo vietų skaičius – 200 (antžeminėse aikštelėse), 129 sandėliukai;
* Bendras būstų plotas – 8 800 kv. m;
* Planuojama statybų pradžia – 2019 m. pavasaris, pabaiga – 2021 m. pradžia.

**Daugiau informacijos:**

Rytas Stalnionis  
Komunikacijos vadovas  
Tel.: +370 614 01829  
El. paštas [**rytas.stalnionis@citus.lt**](mailto:rytas.stalnionis@citus.lt)  
[**www.citus.lt**](http://www.citus.lt/)